NRK fortalte i 2016 historien om NAV-sjefens snoking, og hvordan naboene fattet mistenke om at kvinnen visste for mye.

Nå er hun dømt i Borgarting lagmannsrett.

Ifølge dommen gjorde kvinnen gjennom halvannet år flere hundre søk i NAVs registre. Hun skal ha søkt på opplysninger om over 30 personer i sitt nærmiljø.

«Dette gjorde at tiltalte til enhver tid var oppdatert på den velferdsmessige situasjonen til naboer hun var i konflikt med. Slik retten ser det var det i praksis tale om en form for overvåkning,» refererer Rett24 fra den ferske dommen.

Aktor la derfor ned påstand om 21 dager betinget fengsel, men kvinnen slipper med 15.000 kroner i bot.

Betrodd jurist

Retten legger vekt på at kvinnen var en av NAVs «mest betrodde og autoritative jurister».

Hun hadde bred tilgang til opplysninger.

Nav behandler personopplysninger i et enormt omfang, mange av dem svært sensitive. Det kan være opplysninger om helseforhold og opplysninger om at en person har vært mistenkt, tiltalt eller dømt. Nav har innsikt i familieforhold, familierelasjoner og informasjon om en persons økonomi.

Retten mener forholdet ligger i det helt øvre sjikt for grove tjenestefeil i form av utjenstlige søk, med en straffverdighet opp mot den som kjennetegner misbruk av offentlig myndighet.

I formildende retning fremheves at kvinnen har mistet jobben, har måttet flytte vekk fra naboene, og har blitt benevnt ved navn i en blogg, skriver Rett24.